មេដឹកនាំ​បក្ស​ប្រឆាំង​កម្ពុជា​រិះគន់​ការ​ជ្រៀតជ្រែក​ចូល​ក្នុង​សាលាក្តី
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់យប់​​ថ្ងៃ​ សុក្រ​ ទី​២៣​ ខែ​មីនា។
មេដឹកនាំបក្សប្រឆាំងក្នុងប្រទេសកម្ពុជាដែលកំពុងរស់នៅនិរទេសខ្លួន បានរិះគន់រដ្ឋាភិបាលបច្ចុប្បន្នដោយចោទប្រកាន់ថា បានជ្រៀតជ្រែកដោយងងឹតងងល់ចូលក្នុងចេតនានានាក្នុងការកាត់ទោសឧក្រិដ្ឋកម្មប្រព្រឹត្តដោយក្រុមខ្មែរក្រហម។ លោក សម រង្ស៊ី បាននិយាយក្នុងបទសម្ភាសន៍មួយជាមួយវីអូអេផ្នែកភាសាខ្មែរកាលពីថ្ងៃព្រហស្បតិ៍ថា មន្ត្រីក្នុងរដ្ឋាភិបាលលោកនាយករដ្ឋមន្រ្តី ហ៊ុន សែន ព្រួយបារម្ភនៅពេលដែលមានការស៊ើបអង្កេតច្រើនជាងករណីដែលមាននាពេលបច្ចុប្បន្ន។ ចៅក្រមស៊ើបអង្កេត Laurent Kasper-Ansermet បានលាឈប់ពីតំណែងកាលពីដើមសប្តាហ៍នេះដើម្បីជាការតវ៉ាហើយបានរៀបរាប់ពីការប្រឆាំងជាបន្តបន្ទាប់ចំពោះសិទ្ធិរបស់គាត់ពីសំណាក់ចៅក្រមស៊ើបអង្កេតកម្ពុជា។ លោកចៅក្រមដែលកាន់តំណែងមុនគឺលោក Siegfried Blunk ក៏បានលាលែងចេញដោយសារហេតុផលចូលជ្រៀតជ្រែកពីលោកយូ ប៊ុនឡេងដូចគ្នា។ លោកសម រង្ស៊ី បញ្ជាក់ថា បើមិនបញ្ឈប់ការចូលជ្រៀតជ្រែករបៀបនេះទេ កេរ្តិ៍ដំណែលសាលាក្តីនឹងបន្សល់ឱ្យមានអំពើហិង្សាក្នុងប្រទេសកម្ពុជាដដែល។ ក្រុមមន្ត្រីសុខាភិបាលបានកំណត់ថា មរណភាពរបស់តារាចម្រៀងអាមេរិក គឺលោកស្រី វីតនី យូស្តុន (Whitney Houston) កាលពីខែមុនគឺដោយសារការលង់ទឹកដោយចៃដន្យនិងដោយសារឥទ្ធិពលនៃការប្រើប្រាស់ជាតិកូកាអ៊ីននិងជំងឺបេះដូង។ សហភាពអឺរ៉ុបបានសម្រេចដាក់ទណ្ឌកម្មថ្មីលើក្រុមបក្ខពួកលោកប្រធានាធិបតីស៊ីរី Bashar al-Assad ក្នុងខណៈពេលដែលមានការវាយប្រយុទ្ធគ្នាថ្មីៗបានផ្ទុះឡើងនៅទូទាំងប្រទេស។ មន្ត្រីសហរដ្ឋអាមេរិកនិយាយថា ព្រឹន្ទបាល Robert Bales ដែលរងការចោទប្រកាន់ថាបានសម្លាប់ជនស៊ីវិលអាហ្វហ្គានីស្ថាន១៧នាក់ក្នុងពេលបាញ់បោះដោយសេរីកាលពីថ្ងៃទី១១ ខែមិនា ក្នុងភូមិពីរនៃខេត្តកាន់ដាហារ នាភាគខាងត្បូងប្រទេស នឹងត្រូវតុលាការចោទប្រកាន់ពីបទល្មើសចំនួន១៧ទាក់ទងនឹងការធ្វើឃាតនេះ។ ក្រុមប្រឹក្សាសន្តិសុខអង្គការសហប្រជាជាតិបានថ្កោលទោសក្រុមទាហានម៉ាលីដែលងើបឡើងបះបោរក្តាប់យកអំណាចដោយបង្ខំពីរដ្ឋាភិបាលដែលជាប់ឆ្នោតដោយប្រជាធិបតេយ្យ។ អាជ្ញាធរប៉ូលិសបារាំងបានចាប់ផ្តើមប្រមូលភស្តុតាងពីផ្ទះរបស់ជនសង្ស័យដែលបានធ្វើឃាតមនុស្សអស់ជាច្រើននាក់និងដែលត្រូវបានបាញ់សម្លាប់ក្នុងពេលប្រឈមមុខគ្នាអស់រយៈពេល៣២ម៉ោងក្នុងទីក្រុងទូលូស (Toulouse)។ មន្ត្រីក្រសួងការបរទេសនិយាយថា សហរដ្ឋអាមេរិកនឹងអនុញ្ញាតឱ្យប្រគល់ជំនួយយោធាប្រចាំឆ្នាំដែលមានទឹកប្រាក់១.៣០០លានដុល្លារទៅឱ្យប្រទេសអេហ្ស៊ីប បើទោះបីជាមានការព្រួយបារម្ភថា ប្រទេសនេះនៅមិនទាន់ធ្វើការកែទម្រង់តាមលទ្ធិប្រជាធិបតេយ្យគ្រប់គ្រាន់ក៏ដោយ។ ទីភ្នាក់ងារព័ត៌មាន Associated Press រាយការណ៍ថា លោក Bob Carr រដ្ឋមន្រ្តីការបរទេសអូស្ត្រាលីកំពុងធ្វើដំណើរទៅក្រៅប្រទេសលើកទីមួយក្នុងឋានៈជារដ្ឋមន្រ្តីការបរទេស។ លោក Bob Carr មានគម្រោងឈប់នៅប្រទេសកម្ពុជា វៀតណាម និង សិង្ហបុរី។ ការស្ទាបស្ទង់មតិសាធារណជនថ្មីមួយបង្ហាញថា ពលរដ្ឋអឺរ៉ុបទទូចសុំឱ្យសហភាពអឺរ៉ុបចាត់វិធានការខ្លាំងជាងមុន ក្នុងការធ្វើឱ្យប្រសើរឡើងដល់គុណភាពទឹកក្នុងបណ្តាប្រទេសសមាជិកទាំង២៧។ មានមនុស្សជិត៧០ភាគរយនៃពលរដ្ឋ២.៥០០នាក់ដែលបានគេបានសាកសួរកាលពីខែនេះនិយាយថា មានបញ្ហាធ្ងន់ធ្ងរជាច្រើនទាក់ទងនឹងការប្រើប្រាស់ទឹកក្នុងទ្វីបអឺរ៉ុប។